CELEX: 32013R0398
Language: fi
Date: 2013-04-30 00:00:00
Title: Komission täytäntöönpanoasetus (EU) N:o 398/2013, annettu 30 päivänä huhtikuuta 2013 , neuvoston asetuksen (EY) N:o 1290/2005 soveltamista koskevista yksityiskohtaisista säännöistä maksajavirastojen kirjanpidon ja meno- ja tuloilmoitusten sekä menojen korvaamista koskevien edellytysten osalta maataloustukirahaston ja maaseuturahaston yhteydessä annetun asetuksen (EY) N:o 883/2006 muuttamisesta

1.5.2013   
            
            
               FI
            
            
               Euroopan unionin virallinen lehti
            
            
               L 120/9
            
         KOMISSION TÄYTÄNTÖÖNPANOASETUS (EU) N:o 398/2013,
   annettu 30 päivänä huhtikuuta 2013,
   neuvoston asetuksen (EY) N:o 1290/2005 soveltamista koskevista yksityiskohtaisista säännöistä maksajavirastojen kirjanpidon ja meno- ja tuloilmoitusten sekä menojen korvaamista koskevien edellytysten osalta maataloustukirahaston ja maaseuturahaston yhteydessä annetun asetuksen (EY) N:o 883/2006 muuttamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (1) ja erityisesti sen 42 artiklan,
   sekä katsoo seuraavaa:
   
               (1)
            
            
               Komission asetuksessa (EY) N:o 883/2006 (2) vahvistetaan tietyt edellytykset ja säännöt, joita sovelletaan muun muassa maksajavirastojen kirjanpitoon ja meno- ja tuloilmoituksiin sekä komission asetuksen (EY) N:o 1290/2005 mukaisesti suorittamiin menojen korvauksiin.
            
         
               (2)
            
            
               Asetuksen (EY) N:o 1290/2006 26 artiklan 5 kohdassa säädetään, että komissio toteuttaa välimaksun 45 päivän kuluessa kyseisen artiklan 3 kohdassa säädetyt edellytykset täyttävän menoilmoituksen rekisteröimisestä.
            
         
               (3)
            
            
               Asetuksen (EY) N:o 883/2006 16 artiklan 4 kohdan mukaan komissio voi keskeyttää asetuksen (EY) N:o 1290/2005 26 artiklan 5 kohdassa säädetyn maksumääräajan kulumisen seuraavan kauden menoilmoituksen jättämiseen saakka koko siltä määrältä tai joltain osalta sitä määrää, jota maksupyyntö koskee, jos komissio on pyytänyt jäsenvaltiolta lisätietoja erityisesti menoilmoituksissa todettujen poikkeamien, tulkintaerojen tai epäjohdonmukaisuuksien osalta.
            
         
               (4)
            
            
               Sen varmistamiseksi, että unionin varat käytetään sovellettavien sääntöjen mukaisesti, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) 59 artiklan 6 kohdassa säädetään, että komissio keskeyttää maksut tai lykkää niitä, kun alakohtaisissa säännöissä niin edellytetään.
            
         
               (5)
            
            
               Asetuksen (EY) N:o 1290/2005 9 artiklan 2 kohdan mukaan komissio varmistaa, että jäsenvaltioiden hallinnointi- ja valvontajärjestelmät ovat olemassa ja toimivat moitteettomasti sekä tekee välimaksuihin vähennyksiä tai keskeyttää niiden maksamisen erityisesti kyseisissä järjestelmissä esiintyvien puutteiden vuoksi. Lisäksi kyseisen asetuksen 27 ja 27 a artiklan mukaan komissio voi vähentää tai keskeyttää välimaksuja, jos jäsenvaltio ei toimita pyydettyjä lisätietoja tyydyttävällä tavalla.
            
         
               (6)
            
            
               Unionin taloudellisten etujen suojaamiseksi Euroopan maatalouden tukirahaston ja Euroopan maaseudun kehittämisen maatalousrahaston osalta on asianmukaista lisätä asetuksen (EY) N:o 883/2006 16 artiklan 4 kohdassa säädettyjen sellaisten tapausten lukumäärää, joissa välimaksujen maksumääräajan kuluminen voidaan keskeyttää, jotta katettaisiin myös tilanteet, joissa komissiolle toimitetuista tiedoista voidaan päätellä maksupyyntöön liittyvän sääntöjenvastaisuuksia tai jäsenvaltioiden hallinnointi- ja valvontajärjestelmissä olevan puutteita.
            
         
               (7)
            
            
               Sen vuoksi asetusta (EY) N:o 883/2006 olisi muutettava.
            
         
               (8)
            
            
               Maatalousrahastojen komitea ei ole antanut lausuntoa puheenjohtajansa asettamassa määräajassa,
            
         ON HYVÄKSYNYT TÄMÄN ASETUKSEN:
   1 artikla
   Korvataan asetuksen (EY) N:o 883/2006 16 artiklan 4 kohta seuraavasti:
   
      ”4.   Jos tarvitaan lisätarkastuksia sellaisten jonkin viitekauden menoilmoituksissa todettujen poikkeamien, tulkintaerojen tai epäjohdonmukaisuuksien vuoksi, jotka johtuvat erityisesti asetuksen (EY) N:o 1698/2005 ja sen täytäntöönpanosääntöjen mukaisesti vaadittujen tietojen toimittamatta jättämisestä, tai jos on näyttöä sitä, että menoilmoitukseen sisällytetyssä menossa on sääntöjenvastaisuutta, jonka taloudelliset seuraamukset ovat vakavat, tai että maaseudun hallinto- ja valvontajärjestelmän toiminnassa on puutteita, asianomaisen jäsenvaltion on komission pyynnöstä toimitettava lisätietoja määräajassa, joka kyseisessä pyynnössä on asetettu ongelman vakavuuden perusteella. Kyseiset lisätiedot on toimitettava tämän asetuksen 15 artiklan 2 kohdassa tarkoitetun suojatun tiedonvaihtojärjestelmän välityksellä.
      Asetuksen (EY) N:o 1290/2005 26 artiklan 5 kohdassa säädetyn maksumääräajan kuluminen voidaan keskeyttää koko siltä määrältä tai joltain osalta sitä määrää, jota maksupyyntö koskee, tietojen toimittamista koskevan pyynnön lähetyspäivästä siihen asti, kun pyydetyt tiedot vastaanotetaan ja viimeistään siihen päivään asti, jona seuraavan kauden menot ilmoitetaan.
      Jos asianomainen jäsenvaltio ei vastaa lisätietopyyntöön asetetussa määräajassa tai jos vastausta pidetään epätyydyttävänä tai jos sen perusteella voidaan todeta, että sovellettavia sääntöjä on jätetty noudattamatta tai että unionin varoja on käytetty väärin, komissio voi vähentää tai keskeyttää maksuja asetuksen (EY) N:o 1290/2005 27 artiklan 3 kohdan mukaisesti.”
   
   2 artikla
   Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 30 päivänä huhtikuuta 2013.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 209, 11.8.2005, s. 1.
   
      (2)  EUVL L 171, 23.6.2006, s. 1.
   
      (3)  EUVL L 298, 26.10.2012, s. 1.